Vladal je od Rudnika v osrednji Srbiji do Jadranskega morja. Njegovo ozemlje je obsegalo porečji Lima in Drine in vzhodno Hercegovino s Trebinjem do Konavel in Dračevice v sosednji Dubrovniški republiki. Po bitki na Marici septembra 1371 je postal najmočnejši srbski velikaš in prisilil Dubrovniško republiko, da mu je kot zakonitemu nasledniku srbske krone plačevala letni davek 2000 perperjev. Proti njemu se je organizirala široka koalicija sosednjih srbskih držav, ki jih je podpiralo Ogrsko kraljestvo. Koalicijska vojska je premagala njegovo, njega samega pa so po obleganju užiškega gradu oslepili. Njegovo ozemlje so si zmagovalci razdelili.